नेपालको भेट बंगलादेशसँग
भारत र नेपालबीचको खेल उमेर समूह होस् या सिनियरमा सधैं प्रतिस्पर्धात्मक नै रहने गर्छ । प्रदर्शन जस्तोसुकै भए पनि नेपालको पक्षमा नतिजा बिरलै आउँछ ।
काठमाडौं — भारत र नेपालबीचको खेल उमेर समूह होस् या सिनियरमा सधैं प्रतिस्पर्धात्मक नै रहने गर्छ । प्रदर्शन जस्तोसुकै भए पनि नेपालको पक्षमा नतिजा बिरलै आउँछ । राजधानीमा जारी साफ यू–१५ च्याम्पियनसिपअन्तर्गत समूह चरणको खेलमा पनि परम्पराले निरन्तरता पायो । नेपालले खेलमा आफूअनुकूल प्रदर्शन गरे पनि नतिजा आफ्नो पोल्टामा पार्न सकेन । टोली भारतसँग २–१ ले पराजित भयो । यद्यपि सेमिफाइनल पुगिसकेको नेपाल समूह उपविजेता बन्यो ।दुवै टोली सेमिफाइनल पुगिसकेका कारण जस्ले जित्यो त्यही समूह विजेता बन्ने थियो । नेपाललाई सुरुआतमा भाग्यले साथ दियो । चौथो मिनेटमै भारतका लालरोकिमाको हेडर क्रसबारमा लागेर फर्कंदा नेपालको संकट टरेको थियो । नेपालका गोलरक्षक विशाल सुनारले गल्ती गरेपछि भारतले २७ औं मिनेटमा अग्रता लियो । बिकी ओरमले २० यार्डबाट गरेको प्रहार विशालले हातबाट फुत्काएपछि भारतीय कप्तान विक्रमप्रताप सिंहले हेडबाट गोल गरे ।मध्यान्तर हुन ४ मिनेट बाँकी हुँदा फरवार्ड दर्शन गुरुङलाई मोइराङथेम थोइबा सिंहले पेनाल्टी बक्सभित्र लडाएपछि नेपालले पेनाल्टी मौका पायो । माल्दिभ्सविरुद्ध पेनाल्टीमा गोल गरेका कप्तान रोशनले भारतविरुद्ध भने पेनाल्टी सदुपयोग गर्न सकेनन् । उनले पछिल्लो खेलमा जस्तै दायाँतर्फ प्रहार गरेको पेनाल्टी गोलरक्षक लाल्बियाख्लुआ जोङतेले ठम्याए । तर उनीबाट रिबाउन्ड भएको बललाई रोशनले कुनै गल्ती नगरी पोस्टको दिशा दिए र खेल बराबरीमा ल्याए ।दोस्रो हाफको सुरुआतमै नेपालले अग्रता लिने मौका गुमायो । शिशिर लेखीले उपलब्ध गराएको पासमा कप्तान रोशनले बक्सभित्रबाट प्रहार गरेको सट पोस्टभन्दा थोरै टाढाबाट बाहिरियो । ६५ औं मिनेटमा भारतले पुन: अग्रता लियो । गिब्सन सिंहको फ्रिकिकमा अनमार्क रहेका रविबहादुर रानाले सिक्स यार्ड बक्स नजिकैबाट हेडरमा गोल गरे । त्यसको ५ मिनेटपछि भारतले अग्रता दोब्बर पार्ने मौका चुकायो । फ्रि–किकमा आएको बलमा लालरोकिमाले फ्लिक गरेपछि दोस्रो बारमा अनमार्क थोइबाले खाली पोस्टमा आफ्नो हेडरलाई पोस्टको दिशा दिन सकेनन् ।७४ औं मिनेटमा भारतलाई फेरि पोस्टले साथ दिएन । कर्नरमा थोइबाले गरेको हेडर गोललाइन नजिक रहेका डिफेन्डर दीपक भण्डाराले क्लियर गर्न खोज्दा आफ्नै पोस्टमा लगेर फर्कियो । खेलको अन्त्यतिर नेपालले बलमा पकड बनाए पनि राम्रो अवसर सिर्जना गर्न सकेन । यस जितसँगै नेपाल ३ अंक बोकेर समूह उपविजेता बन्यो भने भारत अंकतालिकाको शीर्षस्थानमा रह्यो ।सेमिफाइनल समीकरण पूरासाफ यू–१५ च्याम्पियनसिपको समूह चरण सकिएसँगै सेमिफाइनल समीकरण पूरा भएको छ । समूह ‘ए’ मा दुवै खेल जितेको बंगलादेश ६ अंकसहित समूह विजेता बन्यो । भुटान ३ अंकसहित उपविजेता बनेको थियो । समूह ‘बी’ बाट ६ अंक जोड्दै भारत समूह विजेता र ३ अंक जोड्दै नेपाल उपविजेता बने । शुक्रबार हुने सेमिफाइनलमा भारतले भुटान तथा नेपालले बंगलादेशसँग खेल्नेछन् । फाइनल आइतबार हुनेछ ।के भन्छन् प्रशिक्षक ?खेलाडीले निकै मिहिनेत गरे पनि हामीले आज नतिजा ल्याउन सकेनौं । डिफेन्स र गोलरक्षकमा राम्रो समझदारी नभएका कारण हामीलाई समस्या परेको छ, आगामी खेलमा सुधार्ने प्रयास गर्ने छौं । योजनाअनुसार हाम्रो रणनीति चल्न सकेन । भारतविरुद्ध खेलाडीहरू आक्रामक र उत्साहित रूपमा प्रस्तुत हुँदा केही समस्या आएको हो । मिडफिल्डमा हामीले प्रशिक्षणमा गरेजस्तो मुभहरू खेलमा कार्यान्वयन हुन सकेन । अन्तिमको १५ मिनेटमा मात्र टोलीले आशातीत प्रदर्शन गर्न सक्यो । – सुनील श्रेष्ठ, नेपाल***कठिन खेलमा नेपालले निकै राम्रो प्रदर्शन गर्‍यो । हामीले केही समय खेलमा पकड बनाए पनि नेपालले निकै मिहिनेत गरेको देखिन्थ्यो । घरेलु समर्थनले पनि खेलाडीमा उर्जा थपिएको देखियो । हाम्रो फुटबल संघले उमेर समूहदेखि नै ठूलो लगानी गरेको छ । अहिलेको टोली पनि त्यसैको प्रतिफल हो । हामीले यस प्रतियोगिताका लागि लामो समयदेखि तयारी गर्दै आएका थियौं । प्रत्येक खेललाई हामीले गम्भीर रूपमा लिएका छौं ।– बिबियानो फर्नान्डेज, भारत